Fil-Kulleġġ Santa Klara, 35% tal-istudenti huma barranin. X’inhuma l-isfidi li jiffaċċjaw dawn l-istudenti u l-għalliema tagħhom? Ippreparati biżżejjed għal din ir-realtà? L-ILLUM titkellem mal-Prinċipal tal-Kulleġġ Fl-aħħar jiem tqajmu diversi argumenti dwar il-barranin f’Malta, anke fejn jidħol it-tagħlim tal-lingwa, b’ħafna jargumentaw li l-lingwa hija ċ-ċavetta tal-inklużjoni. Filwaqt li hawn min jagħmel l-argument li l-barranin se jisirqu lill-Maltin mill-identità tagħhom, il-Kulleġġ Santa Klara biddel din id-diversità f’għadd ta’ attivitajiet biex jiġu ċċelebrati, apprezzati u aċċettati kulturi differenti. Il-gazzetta ILLUM tkellmet ma’ Keith Bartolo, il-prinċipal ta’ dan il-kulleġġ, li spjega kif fl-iskejjel li jiffurmaw il-Kulleġġ Santa Klara jattendu studenti li ġejjin minn 86 pajjiż differenti. Fil-fatt, minn total ta’ 3,054 student, 1,054 minnhom huma studenti barranin. Bartolo spjega kif dan ifisser li b’mod globali, il-medja ta’ studenti barranin fil-kulleġġ, hija ta’ 35%. Il-Kulleġġ Santa Klara jiġbor fih l-iskejjel primarji tal-Gżira, Pembroke, San Ġwann, Tas-Sliema u San Ġiljan u l-iskola sekondarja ta’ Pembroke. X’inhuma l-isfidi li ġġib magħha din id-diversità? Din hija realtà li qed jaffaċjaw għadd ta’ skejjel f’Malta, iżda x’inhuma l-isfidi li jiltaqgħu magħhom l-istudenti u anke l-għalliema? Keith Bartolo spjega kif meta l-istudenti jkunu żgħar fl-età, l-isfidi jkunu ħafna inqas għax dawn jintegraw, jissetiljaw u jitgħallmu aktar malajr minn studenti kbar. L-isfida tkun ħafna akbar meta dawn studenti barranin jidħlu fl-iskejjel ta’ età akbar, bil-prinċipal jispjega kif apparti l-kulturi differenti, uħud minn dawn l-istudenti jidħlu fil-klassijiet mingħajr ma jkunu jafu la bl-Ingliż u wisq inqas bil-Malti. Fil-fatt, din hija l-isfida ewlenija li jħabbtu wiċċhom magħha l-għalliema. Mhux faċli tikkomunika ma’ tfal li la jkunu jafu bl-Ingliż u lanqas bil-Malti. Iżda din il-problema kif tiġi indirizzata? Bla dubju, din l-isfida trid tiġi megħluba, kemm minħabba l-istudenti nfushom u anke għall-għalliema. Iżda x’jista’ jsir? Hawnhekk id-diskors minnufih waqa’ fuq il-proposta tal-Ministeru għall-Edukazzjoni li jkun introdott sillabu ta’ tagħlim tal-Malti bħala lingwa barranija li se jiġi mgħallem lit-tfal barranin. Ħmistax ilu, il-gazzetta ILLUM tkellmet mas-Segretarju Permanenti fi ħdan il-Ministeru għall-Edukazzjoni li spjega kif dan is-sillabu se jkun mmirrat biss għal dawk l-istudenti li l-ġenituri tagħhom huma t-tnejn li huma barranin. Il-ġimgħa li għaddiet, diversi esperti tal-Malti u tal-lingwa saħqu ma’ din il-gazzetta li l-Ministeru għandu jiċċara min se jkun jista’ jistudja dan is-sillabu, għax fi kliemhom, ingħataw ħafna verżjonijiet. Frank Fabri kien qal mal-ILLUM li jista’ jkun hemm xi eċċezzjonijiet u staqsa x’se jiġri minn student, li jkollu ġenitur wieħed biss Malti u ma jkunx jista’ jaqbad art tal-Malti mgħallem bħala lingwa nattiva. Fi kliem Fabri: “Irridu nkunu saqajna mal-art.” Il-KE qed tiżviluppa programm virtwali għat-tagħlim tal-Malti Bartolo fakkar li diġà jeżistu programmi simili, fosthom għat-tfal ta’ Maltin li jaħdmu f’istituzzjonijiet Ewropej fi Brussell u fil-Lussemburgu u li għal dan kien hemm qbil unanimu għad-dħul fil-korsijiet fl-Università ta’ Malta. Fakkar ukoll li jeżistu korsijiet ta’ injunction , biex tfal barranin jitħarrġu fil-ħiliet bażiċi fil-Malti bħala lingwa barranija. Apparti minn hekk, bħalissa l-Kummissjoni Ewropea qed tiżviluppa programm virtwali għat-tagħlim tal-Malti għal dawk l-istudenti tal-Erasmus li jiġu jistudjaw Malta għal xi żmien. Ħafna kulturi...kulħadd jitgħallem minn xulxin Staqsejna wkoll lil Keith Bartolo x’inizjattivi jieħdu l-iskejjel f’dan il-kulleġġ bil-għan li l-istudenti jgħixu flimkien anke jekk ġejjin minn varjetà ta’ nazzjonalitajiet. Fil-fatt, Bartolo spjega kif fil-kulleġġ jiġu organizzati diversi attivitajiet biex jiġu ċċelebrati, apprezzati u aċċettati kulturi differenti, biex fi kliemu, “kulħadd jitgħallem mingħand xulxin.” Apparti minn hekk, isiru wkoll għadd ta’ laqgħat u workshops mal-ġenituri fuq drittijiet, dmirijiet u obbligazzjonijiet li l-partijiet għandhom lejn xulxin. Imniedi ktieb trilingwali... Fost l-inizjattivi, Bartolo spjega kif dan l-aħħar, ġie mniedi ktieb trilingwali bit-titlu ‘Kellimni, Let’s Talk.’ Dan jinkludi l-istorja bil-Malti u bl-Ingliż u spazju fejn it-tfal barranin ikollhom l-opportunità li jiktbu bil-lingwa nattiva tagħhom. X’qiegħed isir diġà mal-istudenti barranin?